אנה זק

אנה קוזניקוב (ברוסית: Анна Кузенкова; נולדה ב-12 במרץ 2001), המוכרת בשם הבמה אנה זק (Анна Зак), היא זמרת, דוגמנית, שחקנית, מנחה ואושיית רשת ישראלית.

ביוגרפיה
נולדה בשם אנה קוזניקוב בסוצ'י שברוסיה, ובגיל 10 עלתה לישראל עם אביה דניס קוזניקוב, אמהּ נטליה, אחותה הגדולה וסביהם, והם השתקעו באשדוד. טרם עלייתם, אמהּ הייתה אחות בבית חולים, ואביה עסק בנדל"ן. לאחר מכן הוריה נפרדו, ואביה שב לרוסיה. היא התחנכה בבית ספר מקיף ח' שבאשדוד. שם המשפחה זק, שמשמש אותה, נבחר כשם במה קצר וקליט.

משפחתו של אביה היא יהודית, בעוד משפחתה של אמהּ לא, ועל כן זק עצמה אינה נחשבת ליהודייה על פי ההלכה. ב-2018, בריאיון ל"את", סיפרה זק שהיא לא שקלה לעבור גיור, אך היא מרגישה מאוד מחוברת לישראל ולתרבותה.

בחודש מרץ 2020 זק התגייסה לשירות בצה"ל ביחידת מיטב, במחלקת עידוד גיוס ודיגיטל, ובמרץ 2022 סיימה את שירותה.

קריירה 
זק החלה להתפרסם לאחר שהופיעה בשנת 2014 בעונתה השנייה של הריאליטי "הבנים והבנות" בערוץ הילדים. התוכנית גרמה להיחשפותה של זק ולפריצתה ברשתות החברתיות.

דוגמנות 
זק הופיעה בפרסומות של חברות ומותגים שונים, בישראל ומחוצה לה. באוגוסט 2016 שימשה כפרזנטורית של רשת הנעליים הישראלית "Scoop", ולפני כן הצטלמה לקמפיין עולמי של מותג הסרת השיער "Veet", השתתפה בקמפיין מותג הקוסמטיקה "סקין גירל" שעלה באירופה ואמריקה, בקמפיין של שוקו "יטבתה", ובסרטון של "המרכז לאינטרנט בטוח". בדצמבר 2016 היא שימשה כפרזנטורית של ליין הנערות של חברת האופנה הישראלית "Adika".

ב-2017 דיגמנה לחברת הביגוד הישראלית "FIX". ביוני 2017 נבחרה להיות הפרזנטורית החדשה של רשת "אופיס דיפו" בישראל, וכחודש לאחר מכן, פורסם כי נבחרה להוביל קמפיין של חברת האקססוריז הישראלית "TOPTEN" לצד רוסלנה רודינה.

לזק יש מעל 5 מיליון עוקבים באפליקציית TikTok ומעל 1.4 מיליון עוקבים באינסטגרם. לפי דו"ח של חברת הניטור והמדידה SpyTheNet לחודש מרץ 2017, שפורסם באתר איגוד האינטרנט הישראלי, זק הייתה במקום הראשון ברשימת הישראלים המשפיעים באינסטגרם, עם מיליון עוקבים, ו-85 אלף אינטראקציות בממוצע לתמונה/וידאו.

בינואר 2017 זכתה בתואר האינסטגרם המוביל בבני נוער, בטקס תחרות האינסטגרם של השנה. באפריל 2017 זכתה במקום הראשון ב"אירוע אליפות המיוזיקלי" הראשון שנערך בסינמה סיטי גלילות.

במאי 2017 פורסם כי התקבלה לשלבים האחרונים של האודישנים ללהקה גלובלית חדשה בשם "Now United", פרי יצירתו של המפיק האנגלי סיימון פולר (מייסד הספייס גירלז) שתורכב מ-11 כוכבים מכל רחבי העולם. אולם ב-2018 התגלה שהיא תשמש כאחת הפרזנטוריות בלבד, ולא תופיע איתם כלל, מה שגרם לזק להחליט לא להצטרף אליהם.

בספטמבר 2017 הוציאה חברת הבישום הישראלית "SPRING" קולקציית בשמים הנושאת את שמה.

בנובמבר 2017 נבחרה להיות הפנים החדשות של חברת האופנה הישראלית "Twentyfourseven". נבחרה על ידי השבועון "מעריב לנוער" ל"בחירת השנה ברשת" לשנת 2017. בנוסף, נבחרה ל"כוכבת השנה ברשת" בטקס נבחרי פרוגי לשנת 2017.

בפברואר 2019 נבחרה להיות הפרזנטורית של חברת האופנה הישראלית "עדיקה".

מאז 2020 זק היא הפרנזטורית ביחד עם סטטיק ובן-אל תבורי של אורבניקה, חברת-הבת של קבוצת האופנה הישראלית הודיס (ביחד עם קרולינה למקה).

בספטמבר 2020 השתתפה זק בפרויקט של משרד הבריאות, כדי לעלות את המודעות הציבורית לחבישת המסיכה בזמן מגפת הקורונה.

הנחיה ומשחק 
באוקטובר 2017 החלה להגיש פינה שבועית של מצעד סרטונים בתוכנית האקטואליה והבידור "הצנרת", שעלתה לשידור בערוץ 2 של רשת, ועברה בנובמבר לערוץ רשת 13.

בנובמבר 2018 השתתפה לצידה של קים אור אזולאי בתוכנית "הכוכב של קים ואנה" בערוץ TeenNick בישראל.

בשנת 2020 החלה להנחות את התוכנית "הבנים והבנות" בערוץ הילדים לצד עודד פז ובן זיני.

בנוסף ב-2020, החלה לשחק בתפקיד מרכזי בתור שיקמה בסדרת הנוער "זיגי" שבערוץ טין ניק בישראל.

שיחקה בתפקיד הנשי הראשי בתור סשה פרוסקה הסרט הנעורים הישראלי "הרפסודה", שיצא לאקרנים ב-2021, בו היא גם ביצעה את שיר הנושא של הסרט "סוף אחר".

במאי 2023 עלתה הסדרה "לעוף על אנה" בכיכובה, העוקבת אחר נערה בשם אנה סולינסקי שבבוקר אחד הופכת לכוכבת בין לאומית. הסדרה מבוססת מעט על חייה של אנה עצמה.

מוזיקה
ביוני 2017 השתתפה זק בתוכנית הדוקו-ריאליטי "להיות זמרת" בערוץ 24.

ב-23 באוגוסט 2017, הוציאה במסגרת התוכנית "להיות זמרת" את הסינגל הראשון שלה "Money Honey". באותה שנה זכתה זק בתואר "כוכבת הרשת של השנה" בטקס נבחרי הילדים 2017 של ערוץ הילדים. ב-24 בדצמבר 2017 הוציאה את הסינגל השני שלה "My Love".

ב-27 במרץ 2018 הוציאה את הסינגל השלישי שלה "Bang Bang". בקיץ 2018 זק נבחרה לשיר את שיר הנושא של הסרט "עד הקצה - ג'סטה 2", בו גם שיחקה. ב-20 באוגוסט 2018 התארחה בסינגל "Gravity", של המוזיקאי הצרפתי ריצ'רד אורלינסקי בשיתוף הראפר האמריקאי פאט ג'ו.

זק השתתפה במופע הפסטיגל שנערך ב-2019, כמו כן השתתפה בפעם השנייה ברציפות בפסטיגל שנערך באותה שנה באופן מקוון בגלל מגבלות הקורונה וציין 40 שנות קיום. במופע זק חידשה את השיר "קטן זה הכי כיף בעולם" שביצעו במקור להקת הייי פייב.

ב-אוגוסט 2020 הוציאה ביחד עם סטטיק ובן-אל תבורי את השיר "קוביות", השיר קיבל ביקורות שליליות על המילים ותוכן השיר, באותה שנה שחררה את השיר "בלוק" שהיה לשירה הראשון בהפקה של ג'ורדי.

בשנת 2021 הוציאה את מיני-אלבום הבכורה שלה, רצה סולו. באפריל, חידשה את השיר "שמור על העולם" ביחד עם מבצעו המקורי דוד ד'אור. באותה שנה הוציאה זק את השירים "בוקר טוב עולם" בשיתוף פעולה עם נסרין קדרי ודולי ופן, "גבר בפוראבר" שיר שיצא לכבוד מצעד הגאווה בתל אביב בהשתתפות פוראבר תל אביב, ו"כל הבאז" שהיה שיתוף פעולה שני שלה עם ג'ורדי.

בינואר 2022 הוציאה את השיר "לך לישון", השיר היווה פריצת דרך בקריירה שלה לאחר שהיה לשירה הראשון אשר נכנס לפלייליסט של גלגלצ ואף הגיע למקום הראשון במצעד השבועי של התחנה. ב-22 במאי הוציאה את השיר "מי זאת", השיר שיחזר את הצלחת הסינגל הקודם ואף הוא הגיע למקום ראשון בגלגלצ, וכן במצעד השבועי של מדיה פורסט. באותה שנה התארחה ב"האח הגדול עונה 12" כאשר הופיעה לדיירים. זק השתתפה בפסטיגל 2022. באוקטובר 2022 הוכרז כי היא מועמדת בפעם השנייה לפרס המוזיקה של MTV אירופה למופע הישראלי הטוב ביותר לשנת 2022. באותו החודש לקחה זק חלק בספיישל הטלוויזיוני "מחווה לדנה אינטרנשיונל", ששודר לרגל ציון 20 שנה לארגון הנוער הגאה (איגי) ולקריירה המוזיקלית של הזמרת-יוצרת הישראלית דנה אינטרנשיונל. היא ביצעה את "Love Boy". ב-11 בדצמבר 2022, יצא לאור השיר "ראשון בבוקר" ביחד עם הזמרות עדן בן זקן ונונו.

ב-28 במאי 2023 הוציאה לאור את הסינגל "אולסטאר וגופיות". ב-27 באוגוסט הוציאה את הסינגל "כולם מזיזים".

חיים אישיים 
זק הייתה בזוגיות עם הזמר רועי סנדלר.

ב-10 במרץ 2021 שודר הפרק "לאן נעלמה אנה זק?" בתוכנית "חשיפה" בקשת 12, בה חשפה זק שלקתה בשיתוק על שם בל במהלך שנת 2020, ולאחר מכן החלימה.

דיסקוגרפיה

מיני-אלבומים
 2021: רצה סולו

פילמוגרפיה

טלוויזיה

קולנוע

במה

פרסים ומועמדויות

קישורים חיצוניים

 

 
 
 
 אנה זק: "ראיון בלי פילטרים", באתר מאקו, 20 בנובמבר 2017

הערות שוליים

דוגמניות ישראליות
דוגמנים ישראלים
פעילות אינטרנט ישראליות
אמנים ישראלים הידועים בשם במה
עולות בשנות ה-2010
עולים בשנות ה-2010
עולים לא-יהודים
זוכי טקס נבחרי הילדים
פורבס 30Under30: ישראל
ישראליות ילידות רוסיה
ישראלים ילידי רוסיה
משתתפות הפסטיגל
מתחרי הבנים והבנות
משתתפים בתוכניות מציאות ישראליות
טיקטוקריות ישראליות
רקדניות ישראליות
שחקנים ישראלים
זמרים ישראלים
זמרות ישראליות
זמרות פופ ישראליות
זמרי פופ ישראלים
מנחות ערוץ הילדים
זמרות השרות בעברית
פרזנטוריות ישראליות
ישראליות שנולדו ב-2001
ישראלים שנולדו ב-2001